Kraaifontein is 'n groot dorp in die provinsie Wes-Kaap van Suid-Afrika. As gevolg van Kaapstad se noordoostelike uitbreiding is die dorp nou in die Kaapstad-metropool opgeneem en word as 'n voorstad beskou. Kraaifontein het 2 hoërskole (Eben Dönges en Monument Park) en drie laerskole (Laerskool Aristea, Laerskool Fanie Theron en Laerskool Simonsberg). Daar is twee spoorweë stasies naamlik Eikenfontein en Kraaifontein ook. Amptelik is daar ook 'n skietbaan vir sport beoefening. Kraaifontein se status het met verloop van tyd soos volg verander: 1957-1996: sy eie munisipaliteit 1996-2000: deel van die Oostenberg-munisipaliteit 2000 tot op hede: deel van die Kaapstad-metropool. Die munisipale raad het in 1963 'n wapen aangeneem: In silwer, 'n rooi keper, in die skildhoof vergesel van twee heraldiese fonteine en in die skildvoet van 'n druiwetros met blare van natuurlike kleur. Die helmteken was 'n witborskraai, en die wapenspreuk "Non auro sed virtute". Schalk Pienaar het die wapen ontwerp. Die wapen is in 1964 by die Kaapse Provinsiale Administrasie geregistreer; in 1967 formeel deur die provinsiale administrateur verleen, en in 1969 by die Buro vir Heraldiek geregistreer.